**Høring - Utvalg om innvandringens konsekvenser: invitasjon til skriftlige innspill**

Det vises til brev fra Den norske legeforeningen ved sekretariatet datert 04.05.2016 hvor det bes om tilbakemelding om følgende:

*1) Hva slags erfaringer har foreningene med økt innvandring og betydningen for*

*helsetjenesten?*

*2) Hva slags konsekvenser vil økt innvandring ha for helsetjenesten i tiden som kommer –*

*hvilke grep vil være nødvendige for å svare ut dette?*

Norsk forening for fysikalsk medisin og rehabilitering opplever flere ulike utfordringer relatert til økt innvandring. Vi ser at mange av pasientene med innvandringsbakgrunn, og da spesielt 1. generasjonsinnvandrere, har opplevd store fysiske og psykiske traumer før de kom til Norge. Håndtering av dette krever både tilstrekkelig med tid men også kompetanse fra flere ulike spesialiteter. En kan se for seg at man burde få på plass et bedre tverrfaglig tilbud hvor flere ulike spesialiteter samarbeider for å ha større sjanse til å lykkes med behandling ift f eks komplekse smertestilstander som vi ser en del av ved poliklinikkene våre.

En annen utfordring er kompleksiteten med kulturforskjell og andre forklaringsmodeller som pasientene fra andre land har. Sykdomsforståelsen er ofte annerledes. Dette fremkommer både i deres forventning til helsepersonellet de møter samt i forbindelse med psykoedukasjon som ofte er en viktig del av behandlingen av flere ulike lidelser. Det kan blant annet være vanskelig å få denne gruppen med på en mer aktiv, pasientsentrert tilnærming da de ofte forventer en mer passiv tilnæring til sin sykdom eller skade. NFFR ønsker også å påpeke utfordringer rundt lovverk og rettigheter til innvandrere, og da kanskje spesielt dem som ikke per i dag har gyldig oppholdstillatelse.

Sist men ikke minst er språkkunnskaper sentralt i møtet med innvandrere. Tilgjengelighet av tolker, samt bedre kunnskap ift bruk av disse vil være viktig.

Norsk forening for fysikalsk medisin og rehabilitering mener at det vil være nødvendig med gode og tilgjengelige tolketjenester for at helsehjelp skal kunne ytes på en god og forsvarlig måte. Dette gjelder både i sengepost og i poliklinikk. Det bør foreligge brosjyrer om vanlige tilstander på ulike språk. I tillegg mener vi at hver enkelt avdeling bør ha en ressursperson/ressursgruppe med spesiell kompetanse om innvandrere og helse. Vi tenker også at det vil være viktig med en større grad av samarbeid mellom de ulike spesialitetene i forbindelse med mer komplekse problemstillinger som f eks tidligere gjennomgåtte traumer og senfølger av disse, både fysisk og psykisk.

Bergen 19. mai 2016

Margrethe Almås Sørhøy Marianne Wesnes

Sekretær NFFR Leder NFFR